CELEX: 62012TN0096
Language: hu
Date: 2012-03-01 00:00:00
Title: T-96/12. sz. ügy: 2012. március 1-jén benyújtott kereset — Spanyolország kontra Bizottság

14.4.2012   
            
            
               HU
            
            
               Az Európai Unió Hivatalos Lapja
            
            
               C 109/33
            
         2012. március 1-jén benyújtott kereset — Spanyolország kontra Bizottság
   (T-96/12. sz. ügy)
   2012/C 109/66
   Az eljárás nyelve: spanyol
   
      Felek
   
   
      Felperes: Spanyol Királyság (képviselő: N. Díaz Abad meghatalmazott)
   
      Alperes: Európai Bizottság
   
      Kérelmek
   
   A felperes azt kéri, hogy a Törvényszék:
   
               —
            
            
               mondja ki, hogy a Bizottság nem teljesítette azon kötelezettségét, hogy az 1164/1994 rendelet II. melléklete D. cikke (2) bekezdésének d) pontjában előírt dokumentáció benyújtását követő két hónapon belül a spanyol hatóságoknak kifizesse a megfelelő összegeket;
            
         
               —
            
            
               másodlagosan, semmisítse meg a 2011. december 22-i, a Bizottságnak a Kohéziós Alapok által társfinanszírozott projektek lezárására vonatkozó, Spanyolország számára a 2000-2006 közötti programozási időszak tekintetében odaítélt támogatás összegének kifizetésére irányuló, ezen intézménynek címzett felhívást követően kibocsátott véleményét tartalmazó levelet, és kötelezze a Bizottságot ezen összegek kifizetésére, és
            
         
               —
            
            
               kötelezze az alperes intézményt a költségek viselésére.
            
         
      Jogalapok és fontosabb érvek
   
   A jelen eljárásban a Spanyol Királyság intézményi mulasztás megállapítása iránti keresetet nyújtott be, azt követően, hogy az alperes intézmény nem hajtotta végre a felperes állam szerint rá háruló azon kötelezettségét, hogy kifizesse a Spanyolország számára a 2000-2006. közötti programozási időszak tekintetében odaítélt, a Kohéziós Alapok által társfinanszírozott projektek lezárásának megfelelő támogatás fennmaradó összegét.
   Másodlagosan, és abban az esetben, ha a Törvényszék úgy ítélné meg, hogy a Bizottságnak a Spanyol Királyság előzetes felhívását követően kibocsátott véleményét tartalmazó 2011. december 22-i levél véget vet a hivatkozott kötelezettségszegésnek, a felperes e levéllel szemben megsemmisítés iránti keresetet is benyújt.
   Keresete alátámasztása érdekében a felperes hat jogalapra hivatkozik.
   
               1.
            
            
               Az 1164/94 rendelet (1) II. melléklete D cikke 5. pontjának megsértése, mivel a Bizottság nem fizette ki a keresetben szereplő projektekre vonatkozó támogatás összegét a két hónapos határidőn belül, anélkül, hogy megállapításra került volna e határidő megszakadása vagy nyugvása.
            
         
               2.
            
            
               A jogbiztonság elvének megsértése, mivel a Bizottság megsértett egy pontosan meghatározott jogkövetkezményekkel járó, egyértelmű jogszabályt.
            
         
               3.
            
            
               Az 1386/2002 rendelet (2) 18. cikke (3) bekezdésének megsértése, mivel a Bizottság nem fogadta el a vonatkozó határozatot a spanyol hatóságok meghallgatásának időpontját követő három hónapon belül.
            
         
               4.
            
            
               Az 1164/94 rendelet 12. cikkének megsértése, mivel a Bizottság túllépte az e cikk által a pénzügyi ellenőrzés területén ráruházott hatáskörét.
            
         
               5.
            
            
               Az 1386/2002 rendelet 15. cikkének megsértése, mivel nem álltak fenn az annak jogi feltételei, hogy a Bizottság új ellenőrzés lefolytatását kérhesse.
            
         
               6.
            
            
               Az 1164/94 rendelet II. melléklete H. cikkének megsértése, mivel a Bizottság úgy hajtotta végre az e cikkben előírt eljárást, hogy a szükséges feltételek nem álltak fenn.
            
         
      (1)  A Kohéziós Alap létrehozásáról szóló, 1994. május 16-i 1164/94/EK tanácsi rendelet (HL L 130., 1. o.; magyar nyelvű különkiadás 14. fejezet, 1. kötet, 9. o.).
   
      (2)  A Kohéziós Alapból nyújtott támogatások irányítási és ellenőrzési rendszere, valamint a pénzügyi korrekciós eljárás tekintetében az 1164/94/EK tanácsi rendelet végrehajtására vonatkozó részletes szabályok megállapításáról szóló, 2002. július 29-i 1386/2002/EK bizottsági rendelet (HL L 201., 5. o.; magyar nyelvű különkiadás 14. fejezet, 1. kötet, 162. o.).